b'\n_START_ARTICLE_\nAndrejus \xc5\xbddanovas\n_START_SECTION_\nBiografija\n_START_PARAGRAPH_\nA. \xc5\xbddanovas gim\xc4\x97 pasiturin\xc4\x8dioje \xc5\xa1eimoje (t\xc4\x97vas buvo mokykl\xc5\xb3 inspektorius), baig\xc4\x97 realin\xc4\x99 mokykl\xc4\x85. Bol\xc5\xa1evik\xc5\xb3 jud\xc4\x97jime dalyvavo nuo 1915 m. 1917 m. rugpj\xc5\xab\xc4\x8dio m\xc4\x97n. tapo RSDDP(b) \xc5\xa0adrinsko miesto komiteto pirmininku. 1918\xe2\x80\x931920 m. buvo Raudonosios armijos politinis darbuotojas._NEWLINE_1920-1922 m. buvo RSDDP(b) Tver\xc4\x97s gubernijos komiteto atsakingojo sekretoriaus pavaduotojas, Tver\xc4\x97s gubernijos vykdomojo komiteto pirmininkas. 1922 m. tapo partijos Ni\xc5\xbenij Novgorodo srities komiteto skyriaus ved\xc4\x97ju, 1924 m. i\xc5\xa1rinktas komiteto pirmuoju sekretoriumi._NEWLINE_1934 m. tapo VKP(b) CK sekretoriumi, vadovavo Propagandos ir agitacijos valdybai. Po S.Kirovo nu\xc5\xbeudymo tuo pat metu 1934\xe2\x80\x931944 m. buvo partijos Leningrado miesto ir srities komitet\xc5\xb3 pirmasis sekretorius. Vokietijos-TSRS karo metu buvo \xc5\xa0iaur\xc4\x97s vakar\xc5\xb3 krypties ir Leningrado fronto karini\xc5\xb3 taryb\xc5\xb3 narys. Tur\xc4\x97jo generolo pulkininko karin\xc4\xaf laipsn\xc4\xaf. 1946\xe2\x80\x931947 m. buvo TSRS Auk\xc5\xa1\xc4\x8diausiosios Tarybos S\xc4\x85jungos tarybos pirmininkas. Buvo TSRS Auk\xc5\xa1\xc4\x8diausiosios Tarybos 1 ir 2 \xc5\xa1aukim\xc5\xb3 deputatas. VKP(b) CK narys nuo 1930 m. (kandidatas \xc4\xaf CK narius 1925-1930 m.). 1935-1939 m. buvo kandidatas \xc4\xaf VKP(b) CK Politinio biuro narys, 1939\xe2\x80\x931948 m. \xe2\x80\x93 TSKP CK Politinio biuro narys._NEWLINE_1940 m. sovietams okupavus Estij\xc4\x85, joje koordinavo sovietizacijos procesus. 1944\xe2\x80\x931947 m. vadovavo S\xc4\x85junginink\xc5\xb3 kontrol\xc4\x97s komisijai Suomijoje._NEWLINE_Mir\xc4\x97 nuo \xc5\xa1irdies sm\xc5\xabgio. Palaidotas prie Kremliaus sienos Maskvoje.\n_START_SECTION_\nVeiklos vertinimas\n_START_PARAGRAPH_\nA. \xc5\xbddanovas laikomas vienu ar\xc5\xa1iausi\xc5\xb3 partin\xc4\x97s kontrol\xc4\x97s visuose gyvenimo srityse stiprintoju. Puolimas inteligentijos at\xc5\xbevilgiu v\xc4\x97liau buvo vadinamas \xe2\x80\x9e\xc5\xbedanov\xc5\xa1\xc4\x8dina\xe2\x80\x9c. Mene visuotinai dieg\xc4\x97 \xe2\x80\x9esocialistinio realizmo\xe2\x80\x9c principus, skelb\xc4\x97 A. Achmatovos, M. Zo\xc5\xa1\xc4\x8denkos, S. Eizen\xc5\xa1teino, D. \xc5\xa0ostakovi\xc4\x8diaus, S. Prokofjevo k\xc5\xabryb\xc4\x85 smerkian\xc4\x8dius straipsnius.'